b"\n_START_ARTICLE_\nAage, Rosenborgi krahv\n_START_PARAGRAPH_\nPrints Aage Christian Alexander Robert (s\xc3\xbcnnip\xc3\xa4raselt Taani prints (Prins Aage Christian Alexander Robert til Danmark), 1914. aastast selle asemel Rosenborgi krahv; 10. juuni 1887 Kopenhaagen, Kollane Palee \xe2\x80\x93 29. veebruar 1940 Taza, Maroko) oli prints ning Taani ja V\xc3\xb5\xc3\xb5rleegioni s\xc3\xb5jav\xc3\xa4elane._NEWLINE_Ta oli prints Valdemari ja Orl\xc3\xa9ansi printsessi Marie, kuningas Louis-Philippe I (V\xc3\xb5\xc3\xb5rleegioni rajaja) lapselapse vanim j\xc3\xa4reltulija, kuningas Christian IX pojapoeg.\n_START_SECTION_\nElulugu\n_START_PARAGRAPH_\nTa kasvas \xc3\xbcles Amalienborgi l\xc3\xa4hedal Kollases Palees ja Gentoftes Bernstorffi lossis. Koos \xc3\xb5dede-vendadega omandas ta ema eeskujul v\xc3\xa4ga vaba ja sundimatu k\xc3\xa4itumise. Temast sai seiklushimuline inimene. _NEWLINE_P\xc3\xa4rast ihukaitsev\xc3\xa4e nekrutite kooli astus ta 1907. armeeohvitseride kooli, mille ta l\xc3\xb5petas m\xc3\xa4rtsis 1909 teise leitnandi (sekondl\xc3\xb8jtnant) auastmega. Ta asus teenima ihukaitsev\xc3\xa4es (Den Kongelige Livgarde), kus ta oktoobris 1909 sai leitnandiks (premierl\xc3\xb8jtnant). Aastal 1913 oli ta kuningas Christian X loal s\xc3\xb5jav\xc3\xa4eline vaatleja Kreeka armee peakorteris Kreeka ja Bulgaaria vahelise s\xc3\xb5ja ajal. Jaanuaris 1914 lahkus ta s\xc3\xb5jav\xc3\xa4eteenistusest reservi (\xc3\xa0 la suite), kuid naasis Esimese maailmas\xc3\xb5ja puhkedes. S\xc3\xb5ja ajal oli ta \xc3\xbche aasta Itaalias vaatleja. Ta l\xc3\xa4bis kursuse kindralstaabis ning teenis seej\xc3\xa4rel kindralstaabis ning 1918\xe2\x80\x931919 komand\xc3\xb6rina. P\xc3\xa4rast s\xc3\xb5da viibis ta m\xc3\xb5nda aega USA-s ja Prantsusmaal (kus ta \xc3\xb5ppis prantsuse keelt). Ta sai ihukaitsev\xc3\xa4ekapteni auastme. Ihukaitsev\xc3\xa4es oli ta populaarne ohvitser. Hiljem valis Kopenhaageni ihukaitsev\xc3\xa4elaste \xc3\xbchendus ta oma auliikmeks._NEWLINE_Landmandsbankeni krahhiga 1922 kaotas ta, nagu isagi, peaaegu kogu oma varanduse. Et Taani kaitsev\xc3\xa4e ohvitseri palgast polnud tollal v\xc3\xb5imalik \xc3\xa4ra elada (korralikku palka oli v\xc3\xb5imalik saada ainult V\xc3\xb5\xc3\xb5rleegionis ja Belgia koloniaalv\xc3\xa4gedes), lahkus ta juunis 1923 kuningas Christian X loal teenistusest reservi \xc3\xa0 la suite). 28. detsembril 1922 astus ta V\xc3\xb5\xc3\xb5rleegioni ning sai p\xc3\xa4rast Taani ja Prantsusmaa valitsuse l\xc3\xa4bir\xc3\xa4\xc3\xa4kimisi seal kapteni auastme. Ka V\xc3\xb5\xc3\xb5rleegionis oli ta populaarne ohvitser._NEWLINE_\xc3\x9cks \xc3\xbcle 25 aastase staa\xc5\xbeiga seersant laenas printsilt raha, kuid ei maksnud seda tagasi. H\xc3\xa4bi t\xc3\xb5ttu sooritas ta enesetapu. _NEWLINE_Maist 1923 kuni suveni 1925 osales ta mitmel korral v\xc3\xb5itluses berberite v\xc3\xa4gedega. Ta osales nii k\xc3\xb5ige \xc3\xa4gedamates lahingutes Abdel Krimi v\xc3\xa4gedega, p\xc3\xa4\xc3\xa4steaktsioonides kui ka m\xc3\xa4ssajate vangiv\xc3\xb5tmises. Maist juunini 1923 v\xc3\xb5itles prints Aage Marokos berberitega. Tema kompaniis oli mitmesuguse sotsiaalse p\xc3\xa4ritoluga inimesi, kes olid kaheksast rahvusest. Meknesis sai ta haavata ja teda autasustati. 24. mail 1924 m\xc3\xa4\xc3\xa4rati ta ratsakompanii \xc3\xbclemaks ja 1924. aasta l\xc3\xb5pus edutati ta luureohvitseriks. Aprillis 1925 v\xc3\xb5itsid Abdel Krimi v\xc3\xa4ed hispaanlasi ning hakkasid r\xc3\xbcndama Prantsusmaa poste. Prints Aagest sai seal staabi\xc3\xbclem; ta osales ka lahingutes.  _NEWLINE_17-aastase teenistusega V\xc3\xb5\xc3\xb5rleegionis teenis ta v\xc3\xa4lja kolonelleitnandi auastme. _NEWLINE_Prints Aage palus oma testamendis, et ta maetaks V\xc3\xb5\xc3\xb5rleegioni surnuaiale Al\xc5\xbeeerias Sidi Bel Abb\xc3\xa8sis. Kui Al\xc5\xbeeeria sai iseseisvaks ning V\xc3\xb5\xc3\xb5rleegioni peakorter viidi \xc3\xbcle Marseille l\xc3\xa4hedale Aubagne'i, v\xc3\xb5eti 1962 surnuaialt kaasa kolme mehe (leegion\xc3\xa4ride, Prantsuse ohvitseride ja v\xc3\xa4lismaa ohvitseride esindaja) p\xc3\xb5rm; prints Aage oli v\xc3\xa4lismaa ohvitseride esindaja (teised olid sakslane Zimmermann, kes oli langenud 11. augustil 1961 Sidi Bel Abb\xc3\xa8sis, ja moodsa V\xc3\xb5\xc3\xb5rleegioni rajajaks peetav kindral Paul-Fr\xc3\xa9d\xc3\xa9ric Rollet. Nad maeti \xc3\xbcmber Puyloubier'sse.\n_START_SECTION_\nAbielu\n_START_PARAGRAPH_\nIlma kuningale ja perekonnale teatamata ja nende loata abiellus ta 17. jaanuaris 1914 Torino l\xc3\xa4hedal krahvitar Mathilde Emilie Francisca Maria Calvi di Bergologa. Abielu aktsepteeriti, kuid kuna see oli morganaatiline, siis pidi ta esimesena vendadest vahetama Taani printsi tiitli Rosenborgi krahvi tiitli vastu (ta oli selle tiitli esimene kandja) ning ta kaotas koha Taani troonip\xc3\xa4rimisj\xc3\xa4rgluses, kuid s\xc3\xa4ilitas printsitiitli. _NEWLINE_Tema abikaasa vanemad olid krahv Giorgio Carlo Calvi di Bergolo (1852\xe2\x80\x931924), Itaalia saadik Kopenhaagenis, ja paruness Anna Guidobono Cavalchini Roero San Severino (1862\xe2\x80\x931930). Abikaasa s\xc3\xbcndis 17. septembril 1885 Buenos Aireses ja suri 16. oktoobril 1949 Kopenhaagenis._NEWLINE_Neil s\xc3\xbcndis poeg Valdemar, Rosenborgi krahv. _NEWLINE_Aastal 1939 abielu lahutati."